**Pielikums**

Apstiprināts ar Vides aizsardzības un reģionālās attīstības ministrijas  
30.07.2019.

rīkojumu

Nr. 1-2/96

**Konkursa “Remigrācijas sekmēšanas pakalpojumi pašvaldībās” nolikums**

**1.** Konkursa “Remigrācijas sekmēšanas pakalpojumi pašvaldībās” (turpmāk – Konkurss) **mērķis** ir katrā plānošanas reģionā noteikt ne mazāk kā četras Latvijas Republikas pašvaldības (turpmāk – pašvaldības), kuras īsteno un plāno īstenot daudzveidīgus atbalsta pasākumus remigrācijas sekmēšanai un sniegt finansiālu atbalstu pašvaldību pieteikumos norādītajām aktivitātēm, kas vērstas uz remigrācijas sekmēšanu (turpmāk – Atbalsts).

**2. Konkursu organizē** Vides aizsardzības un reģionālās attīstības ministrija (turpmāk – VARAM) sadarbībā ar Kurzemes, Latgales, Rīgas, Vidzemes un Zemgales plānošanas reģioniem.

**3. Konkursa dalībnieki** ir pašvaldības pēc piederības attiecīgajam plānošanas reģionam (administratīvais iedalījums noteikts saskaņā ar Ministru kabineta 2009. gada 5. maija noteikumiem Nr. 391 “Noteikumi par plānošanas reģionu teritorijām”).

**4. Nosacījumi dalībai Konkursā:**

4.1. Pašvaldību dalība Konkursā ir brīvprātīga.

4.2. Viena pašvaldība var iesniegt vienu Konkursa dalībnieka pieteikumu. Pašvaldības var veidot sadarbības projektus, ko ietver Konkursa dalībnieka pieteikumā, un kas atbilst šādām pazīmēm:

4.2.1. Konkursa dalībnieka pieteikumu iesniedz viena pašvaldība;

4.2.2. Konkursa dalībnieka pieteikumā ietvertajā aktivitātes īstenošanā ir iesaistīts cits sadarbības partneris vai partneri (cita pašvaldība, nevalstiskā organizācija, diasporas, remigrantu pārstāvji);

4.2.3. Atbalsta aktivitātes atbilst šā nolikuma 7. punktā minētajam mērķim.

4.3. Konkursā vērtē Konkursa dalībnieku īstenotos un plānotos atbalsta pasākumus remigrācijas sekmēšanai, atbalsta pasākumu sasniegtos un plānotos rezultātus, kā arī sadarbību ar plānošanas reģiona remigrācijas koordinatoru.

4.4. Atbalsta saņemšanas gadījumā Konkursa dalībniekam ir jānodrošina publicitāte par remigrācijas jautājumiem, t.sk., dalību Konkursā, jāsadarbojas ar attiecīgā plānošanas reģiona remigrācijas koordinatoru, tostarp jāinformē remigrācijas koordinators par plānotajām un īstenotajām aktivitātēm remigrācijas jomā.

**5. Konkursa vērtēšanas komisija:**

5.1. Konkursa vērtēšanas komisijas (turpmāk – Vērtēšanas komisija) izveido katrā plānošanas reģionā. Vērtēšanas komisijas sastāvu apstiprina ar katra attiecīgā plānošanas reģiona attīstības padomes vai administrācijas vadītāja rīkojumu.

5.2. Vērtēšanas komisija sastāv no vismaz trim, bet ne vairāk kā pieciem Vērtēšanas komisijas locekļiem. Vērtēšanas komisijas sastāvā iekļauj plānošanas reģiona administrācijas vadītāju un vismaz divus plānošanas reģiona administrācijas darbiniekus. Vērtēšanas komisijas sastāvā var iekļaut citus pārstāvjus pēc plānošanas reģiona ieskatiem.

5.3. Vērtēšanas komisijas priekšsēdētājs tiek noteikts plānošanas reģiona rīkojumā par Vērtēšanas komisijas izveidi. Vērtēšanas komisiju vada Vērtēšanas komisijas priekšsēdētājs.

5.4. Ja vērtēšanā ir vienāds vērtējums vairākiem Konkursa dalībniekiem, izšķirošais vērtējums ir Vērtēšanas komisijas priekšsēdētājam.

5.5. Vērtēšanas komisijas locekļi pirms iesniegto Konkursa dalībnieku pieteikumu vērtēšanas paraksta apliecinājumu par objektivitātes un konfidencialitātes ievērošanu un interešu konflikta neesamību atbilstoši Konkursa nolikuma 3. pielikumā noteiktajam paraugam.

5.6. Ja, iepazīstoties ar iesniegtajiem Konkursa dalībnieku pieteikumiem, Vērtēšanas komisijas loceklis konstatē, ka attiecībā uz kādu no Konkursa dalībniekiem viņam pastāv interešu konflikts, Vērtēšanas komisijas loceklis informē par to pārējos Vērtēšanas komisijas locekļus un nepiedalās attiecīgā Konkursa dalībnieka pieteikuma vērtēšanā.

5.7. Saskaņā ar likuma “Par interešu konflikta novēršanu valsts amatpersonu darbībā” 4. panta otro daļu Vērtēšanas komisijas locekļi, pildot amata pienākumus publiskas personas institūcijās, ir uzskatāmi par valsts amatpersonām.

**6. Konkursa dalībnieku pieteikumu iesniegšanas un vērtēšanas pamatprincipi:**

6.1. Konkursa dalībnieki iesniedz pieteikumu dalībai Konkursā atbilstoši šā nolikuma 1. pielikumā “Remigrācijas sekmēšanas pakalpojumi pašvaldībās” noteiktajai formai, nosūtot to elektroniski konkrētā plānošanas reģiona Vērtēšanas komisijai, ar norādi “Konkursam “Remigrācijas sekmēšanas pakalpojumi pašvaldībās””:

6.1.1. Kurzemes plānošanas reģionam – pasts@kurzemesregions.lv;

6.1.2. Latgales plānošanas reģionam – pasts@lpr.gov.lv;

6.1.3. Rīgas plānošanas reģionam – rpr@rpr.gov.lv;

6.1.4. Vidzemes plānošanas reģionam – vidzeme@vidzeme.lv;

6.1.5. Zemgales plānošanas reģionam – zpr@zpr.gov.lv.

6.2. Konkursa dalībnieku pieteikumos norādītos atbalsta pasākumus vērtē katra attiecīgā plānošanas reģiona Vērtēšanas komisija.

6.3. Konkursa dalībniekiem ir tiesības saņemt konsultācijas no attiecīgā plānošanas reģiona remigrācijas koordinatora par Konkursa dalībnieka pieteikuma aizpildīšanu un citiem ar Konkursa norisi saistītiem jautājumiem.

6.4. Katrā plānošanas reģionā Atbalstu sniedz ne mazāk kā četrām pašvaldībām. Vērtēšana notiek divās kārtās ar šādiem nosacījumiem:

6.4.1. Pirmajā kārtā tiek sniegts atbalsts nacionālas[[1]](#footnote-2) un reģionālas nozīmes[[2]](#footnote-3) attīstības centru pašvaldībām;

6.4.2. Otrajā kārtā, ja ir pieejams finansējums Atbalsta nodrošināšanai pēc Konkursa pirmās kārtas, tiek sniegts Atbalsts pārējo Konkursa dalībnieku pieteikumos norādītajām aktivitātēm atbilstoši Vērtēšanas komisijas piešķirtajam vērtējumam.

6.5. Piešķirtais Atbalsts jāizmanto remigrācijas atbalsta pasākumu ieviešanai un nodrošināšanai atbilstoši Konkursa dalībnieka pieteikumā norādītajai informācijai. Atbalsts jāizlieto līdz **2020. gada 31. maijam**.

6.6. Kopējais Atbalsta apmērs katrā plānošanas reģionā ir 40 000 *euro*, to izmaksu nodrošina plānošanas reģioni. Atbalsta apmērs vienai pašvaldībai nedrīkst pārsniegt 10 000 *euro*. Atbalsta sadalījumu pašvaldībām nosaka atbilstoši katra attiecīgā plānošanas reģiona Vērtēšanas komisijas lēmumam, kuru fiksē Vērtēšanas komisijas protokolā.

6.7. Vērtēšanas komisija Konkursa dalībnieka pieteikumu nevērtē, ja tas nav iesniegts atbilstoši šajā nolikumā minētajām prasībām.

6.8. Atbilstoši Konkursa pieteikumā norādītajai informācijai katram Konkursa dalībnieku pieteikumam Vērtēšanas komisija aprēķina rezultātu saskaņā ar Konkursa nolikuma 2. pielikumu “Konkursa pieteikumu vērtēšanas kritēriji”. Konkursa dalībnieku pieteikumus vērtē Konkursa kārtībā. Vērtēšanas komisija sarindo Konkursa dalībnieku pieteikumus iegūto rezultātu secībā.

6.9. Konkursa nolikuma 2. pielikuma “Konkursa pieteikumu vērtēšanas kritēriji” 2.1. apakšpunktā aprēķināto punktu skaitu Vērtēšanas komisija var samazināt, ja Konkursa dalībnieka pieteikumā norādītās aktivitātes, to apraksts vai pieprasītais Atbalsta finansējums nenodrošina pārliecību par sasniedzamo rezultātu.

6.10. Vērtēšanas komisijai ir tiesības samazināt Konkursa dalībnieka pieprasīto Atbalsta apmēru, ja kāda Konkursa dalībnieka pieteikumā norādītā aktivitāte nepārliecina par rezultātu sasniegšanu vai izdevumu pozīcijas nav attiecināmas saskaņā ar  Konkursa nolikumu.

6.11. Gadījumā, ja Konkursa dalībnieku pieteikumi, kuri ir saņēmuši augstāko rezultātu, sev nepieciešamo Atbalsta summu ir norādījuši mazāku nekā 10 000 *euro*, Vērtēšanas komisija to finansējuma daļu, kas palikusi neizmantota no šā nolikuma 6.6. apakšpunktā norādītā kopējā Atbalsta apmēra (40 000 *euro*), ir tiesīga piešķirt nākamajam vai nākamajiem Konkursa dalībnieku pieteikumiem, kas secīgi uzrādījuši augstākos Konkursa rezultātus.

6.12. Par Atbalsta izlietošanu pašvaldība informē attiecīgo plānošanas reģionu un VARAM viena mēneša laikā pēc Atbalsta izlietošanas, bet ne vēlāk kā līdz 2020. gada 10. jūnijam. Pašvaldība par Atbalsta izlietošanu sagatavo atskaiti atbilstoši Konkursa nolikuma 4. pielikumam “Atskaites forma”.

6.13. Ja plānošanas reģions konstatē, ka pašvaldības iesniegtajā atskaitē par Atbalsta izlietojumu ir būtiskas novirzes no plānotajiem rezultātiem vai pašvaldība piešķirto Atbalstu ir izlietojusi neatbilstoši Konkursa dalībnieka pieteikumā norādītajai informācijai, tad pašvaldība plānošanas reģiona norādītajā termiņā atmaksā neatbilstoši izlietoto Atbalstu. Plānošanas reģionam ir tiesības pieprasīt pašvaldībai papildu informāciju, lai pārliecinātos par piešķirtā Atbalsta izlietojumu un tā atbilstību Konkursa dalībnieka pieteikumam.

**7. Konkursa ietvaros ir atbalstāmas tās aktivitātes (attiecināmās izmaksas), kuras atbilst vismaz vienam no šādiem mērķiem:**

7.1. Diasporas un remigrantu informēšana un izpratnes veicināšana par remigrācijas iespējām Latvijā.

7.2. Pašvaldību speciālistu apmācības par remigrācijas jautājumiem.

**8. Attiecināmās izmaksas:**

8.1. Konkursa ietvaros ir attiecināmas šādas izmaksas:

8.1.1. Informatīvu materiālu sagatavošana, sabiedriskās attiecības.

8.1.2. Vizītes pie diasporas.

8.1.3. Semināri un apmācības.

8.2. Par attiecināmajām izmaksām tiek uzskatītas arī tādas izmaksas, kur labuma guvējs ir Konkursa dalībnieks, tā sadarbības partneris, citas pašvaldības, diasporas, remigrantu pārstāvji, ja tie tiek iesaistīti aktivitātēs atbilstoši šā nolikuma 7. punktā noteiktajam mērķim.

**9. Vērtēšanas rezultātu apstiprināšana:**

9.1. Vērtēšanas komisija izskata Konkursa dalībnieku rezultātus un lemj par Konkursa rezultātu apstiprināšanu.

9.2. Vērtēšanas komisijai nepieciešamības gadījumā ir tiesības pieprasīt papildu informāciju no Konkursa dalībniekiem. Konkursa dalībnieks sagatavo un iesniedz informāciju Vērtēšanas komisijas noteiktajā termiņā.

**10. Konkursa provizoriskais norises laika grafiks:**

10.1. Informācija par Konkursu pieejama VARAM oficiālajā tīmekļvietnē [www.varam.gov.lv](http://www.varam.gov.lv) un visu plānošanas reģionu oficiālajās tīmekļvietnēs.

10.2. No Konkursa nolikuma apstiprināšanas brīža:

10.2.1. Vienas nedēļas laikā plānošanas reģioni izveido un apstiprina Vērtēšanas komisijas sastāvu.

10.2.2. Divu nedēļu laikā plānošanas reģioni paziņo pašvaldībām par iespēju piedalīties Konkursā.

10.2.3. Četru nedēļu laikā Konkursa dalībnieki iesniedz Konkursa dalībnieka pieteikumu dalībai Konkursā.

10.2.4. Sešu nedēļu laikā Vērtēšanas komisija apkopo Konkursa dalībnieku pieteikumus un veic to vērtēšanu.

10.3. Atbalsta pārskaitīšanu plānošanas reģioni Konkursa uzvarētājiem nodrošina 10 darba dienu laikā pēc attiecīgā lēmuma pieņemšanas.

10.4. Konkursa dalībnieku pieteikumi, kas dalībai Konkursā iesniegti pēc šā nolikuma 10.2.3. apakšpunktā noteiktā termiņa, netiek pieņemti.

**Konkursa “Remigrācijas sekmēšanas pakalpojumi pašvaldībās”**

**1. pielikums**

**Pieteikuma anketa dalībai konkursā**

|  |  |  |  |  |  |
| --- | --- | --- | --- | --- | --- |
| Nr. |  | | **Šūnas, kuras iekrāsotas ar zilu krāsu, aizpilda konkursa dalībnieks** | | |
| **1.** | Pašvaldības nosaukums | | *Aizpilda pašvaldība!* | | |
| **2.** | Remigrācijas projekta vadītājs pašvaldībā | | *Aizpilda pašvaldība, norādot projekta vadītāja vārdu, uzvārdu un kontaktinformāciju!* | | |
| 2.1. | Remigrācijas projekta vadītāja amata galvenie pienākumi | | *Aizpilda pašvaldība!* | | |
| **3**. | Informācija par sadarbību ar plānošanas reģiona remigrācijas koordinatoru | | *Aizpilda pašvaldība, aprakstot sadarbību ar plānošanas reģiona remigrācijas koordinatoru, kā arī sniedzot pašvērtējumu par sadarbību un pašinicatīvu!* | | |
| **4.** | **Pēdējo divu gadu (2018., 2019. (janvāris līdz jūlijs (ieskaitot))) būtiskākie atbalsta pasākumi un pašvaldības darbības rezultāti remigrācijas sekmēšanā** | | | | |
|  | Aktivitāte – apraksts, gads, vieta | Finansējums, tā avots | | Mērķa grupa – potenciālie remigranti un/vai remigranti, norādot atsevišķi pieaugušos un bērnus | Rezultāti |
|  | *Aizpilda pašvaldība!* | *Aizpilda pašvaldība!* | | *Aizpilda pašvaldība!* | *Aizpilda pašvaldība!* |
| **5.** | **Potenciālo remigrantu un remigrantu interese par konkrēto pašvaldību** | | | | |
|  | **2018. gadā** | | | | |
|  | Potenciālie remigranti | | | Remigranti | |
|  | Skaits | Informācijas avots | | Skaits | Informācijas avots |
|  | *Aizpilda pašvaldība* | *Aizpilda pašvaldība* | | *Aizpilda pašvaldība* | *Aizpilda pašvaldība* |
|  | **2019. gadā – janvāris līdz jūlijs (ieskaitot)** | | | | |
|  | Skaits | Informācijas avots | | Skaits | Informācijas avots |
|  | *Aizpilda pašvaldība!* | *Aizpilda pašvaldība!* | | *Aizpilda pašvaldība!* | *Aizpilda pašvaldība!* |
| **6.** | **Plānotās aktivitātes remigrācijas veicināšanai tiešā veidā 2019. gadā (augusts līdz decembris (ieskaitot)) un 2020. gadā (janvāris līdz maijs (ieskaitot)) pašvaldībā** | | | | |
| **6.1.** | **Aktivitātes, ko pašvaldība plāno veikt ar saviem vai citiem finanšu līdzekļiem (neskaitot Konkursa atbalstu)** | | | | |
|  | Aktivitāte – apraksts, gads, vieta | Finansējums, tā avots | | Mērķa grupa – potenciālie remigranti, remigranti, u.tml. | Rezultāti, t.sk., potenciālo remigrantu un remigrantu skaits |
|  | *Aizpilda pašvaldība!* | *Aizpilda pašvaldība!* | | *Aizpilda pašvaldība!* | *Aizpilda pašvaldība!* |
| **6.2.** | **Aktivitātes, ko pašvaldība plāno veikt ar konkursa Atbalsta finansējumu** | | | | |
|  | Aktivitāte – apraksts, gads, vieta, citas iesaistītās pašvaldības, citi sadarbības partneri, atbilstība nolikuma 7. punkta prasībām | Finansējums, galvenās izmaksu pozīcijas | | Mērķa grupa – potenciālie remigranti, remigranti, u.tml. | Rezultāti pēc aktivitātes īstenošanas, t.sk., potenciālo remigrantu un remigrantu skaits, sniegto konsultāciju skaits, u.c. |
|  | *Aizpilda pašvaldība!* | *Aizpilda pašvaldība, norādot arī kopējo pieprasīto Atbalsta apmēru!* | | *Aizpilda pašvaldība!* | *Aizpilda pašvaldība!* |

**Konkursa “Remigrācijas sekmēšanas pakalpojumi pašvaldībās”**

**2. pielikums**

**Konkursa pieteikumu vērtēšanas kritēriji**

|  |  |
| --- | --- |
| **Sadaļa** | **Maksimālais punktu skaits** |
| **1. Līdzšinējās aktivitātes remigrācijas sekmēšanai** | **10** |
| 1.1. Pašvaldība ir veikusi aktivitātes remigrācijas sekmēšanai, kuru rezultātā pašvaldībā ir atgriezušies remigranti | 10 |
| 1.2. Pašvaldība ir veikusi aktivitātes remigrācijas sekmēšanai, kuru rezultātā pašvaldībā nav atgriezušies remigranti | 0 |
| 1.3. Pašvaldība nav veikusi aktivitātes remigrācijas sekmēšanai | 0 |
| **2. Plānotās aktivitātes remigrācijas sekmēšanai 2019. gadā (augusts līdz decembris (ieskaitot)) un 2020. gadā (janvāris līdz maijs (ieskaitot))** | **60** |
| 2.1. Punktu skaits tiek noteikts proporcionāli plānotajam remigrantu skaitam pašvaldības projekta rezultātā un plānotajam atbalsta apmēram. To nosaka pēc formulas:  **Amin/Pret \* 60 = P**, kur  Amin – Atbalsta apmērs/remigrantu skaits (mazākais dalījums no iesniegtajiem pretendentiem);  Pret – Atbalsta apmērs/remigrantu skaits;  P – iegūtais punktu skaits. | 60 |
| **3. Sadarbība ar plānošanas reģiona remigrācijas koordinatoru** | **30** |
| 3.1. Sadarbība ir laba, pašvaldība sadarbojas ar plānošanas reģiona koordinatoru, pašvaldība aktīvi iesaistās remigrācijas jautājumos un izrāda iniciatīvu par sadarbības attīstību | 30 |
| 3.2. Sadarbība ir viduvēja, pašvaldība sadarbojas ar plānošanas reģiona koordinatoru, taču bez iniciatīvas par sadarbības attīstību | 15 |
| 3.3. Sadarbība ir slikta – pašvaldības neatsaucas uz plānošanas reģiona remigrācijas koordinatora pieprasījumiem | 0 |
| **Maksimālais kopējais punktu skaits** | **100** |

**Konkursa “Remigrācijas sekmēšanas pakalpojumi pašvaldībās”**

**3. pielikums**

**Vērtēšanas komisijas locekļu apliecinājums par objektivitātes un konfidencialitātes ievērošanu un interešu konflikta neesamību**

Apliecinu, ka piekrītu piedalīties konkursa “Remigrācijas sekmēšanas pakalpojumi pašvaldībās” (turpmāk – Konkurss) Vērtēšanas komisijas darbā, esmu iepazinies/-usies ar informāciju par Konkursa dalībniekiem un apliecinu, ka:

1. nepastāv objektīvi vai subjektīvi iemesli, kas man traucē veikt objektīvu Konkursa dalībnieku pieteikumu vērtēšanu;
2. ne mani radinieki likuma “Par interešu konflikta novēršanu valsts amatpersonu darbībā” izpratnē, ne arī svainībā esošās personas līdz otrajai pakāpei pēc manā rīcībā esošās informācijas nav saistītas ar Konkursa dalībniekiem, nesaņem no tiem jebkāda veida atlīdzību uz līguma pamata;
3. saskaņā ar manā rīcībā esošo informāciju nepastāv apstākļi, kas ētisku apsvērumu dēļ varētu likt apšaubīt manas darbības objektivitāti un neitralitāti. Ja Konkursa dalībnieku pieteikumu vērtēšanas procesa laikā konstatēšu, ka pastāv vai ir izveidojušies apstākļi, kas varētu likt apšaubīt manas darbības objektivitāti un neitralitāti, apņemos par to nekavējoties informēt pārējos Vērtēšanas komisijas locekļus.

Ar savu parakstu apliecinu, ka:

* nevienā no apstiprinātajiem Konkursa dalībnieku pieteikumiem neiesaistīšos kā pakalpojuma sniedzējs;
* neizpaudīšu Konkursa dalībnieku pieteikumu vērtēšanas procesa gaitā vai tā rezultātā sev uzticēto, paša/as atklāto vai sagatavoto informāciju vai dokumentu saturu. Konkursa dalībnieku pieteikumu vērtēšanas ietvaros iegūto informāciju izmantošu tikai Vērtēšanas komisijas locekļa pienākumu veikšanai un neizpaudīšu to trešajām personām, izņemot gadījumus, kad informācijas sniegšana ir paredzēta normatīvajos aktos.
* pēc savu pienākumu veikšanas, nodošu Vērtēšanas komisijas priekšsēdētājam visus manā rīcībā nonākušos dokumentus vai informāciju, nesaglabājot dokumentu kopijas. Informācija, kas nonāks manā rīcībā Konkursa dalībnieku pieteikumu vērtēšanas procesa gaitā, tiks izmantota tikai Konkursa dalībnieku pieteikumu vērtēšanai.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vārds, uzvārds\*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paraksts

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datums

\* Informējam, ka personas datu apstrādi atbilstoši Vispārīgās datu aizsardzības regulas (turpmāk – VDAR) prasībām kā pārzinis veic \_\_\_\_\_\_ plānošanas reģions. Personas dati tiks apstrādāti, pamatojoties uz Jūsu piekrišanu (VDAR 6. panta 1. punkta a) apakšpunkts). Personas dati tiks izmantoti pārziņa vajadzībām ar mērķi nodrošināt objektīvu Konkursa Vērtēšanas komisijas darbu un netiks nodoti trešajām personām, izņemot \_\_\_\_\_\_plānošanas reģiona partnerinstitūcijām un aktivitāšu uzraugošajām iestādēm. Detalizētāku informāciju par personas datu apstrādi Jūs varat iegūt \_\_\_\_\_\_ plānošanas reģionā, \_\_\_\_\_\_\_\_\_, LV-\_\_\_\_\_, tel.\_\_\_\_\_\_\_, e-pasts:\_\_\_\_\_\_\_\_\_ Jūs varat jebkurā laikā atsaukt savu piekrišanu, rakstot uz [\_\_\_\_\_@\_\_\_\_\_\_\_lv](mailto:zpr@zpr.gov.lv)

**Konkursa “Remigrācijas sekmēšanas pakalpojumi pašvaldībās”**

**4. pielikums**

**Atskaites forma**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Pašvaldības nosaukums** | *Aizpilda pašvaldība!* | | | | | | | |
| **Remigrācijas projekta vadītājs pašvaldībā, galvenie pienākumi** | *Aizpilda pašvaldība!* | | | | | | | |
| **Informācija par sadarbību ar plānošanas reģiona remigrācijas koordinatoru** | *Aizpilda pašvaldība!* | | | | | | | |
| **Informācija par publicitātes nodrošināšanu par remigrācijas jautājumiem** | *Aizpilda pašvaldība!* | | | | | | | |
| **Informācija par veiktajām aktivitātēm** | | | | | | | | |
| **Plānots (atbilstoši pieteikumam)** | | | | | **Īstenots** | | | |
| Aktivitāte – apraksts, gads, vieta, citas iesaistītās pašvaldības , citi sadarbības partneri, atbilstība nolikuma 7. punkta prasībām | | Finansējums, galvenās izmaksu pozīcijas | Mērķa grupa – potenciālie remigranti, remigranti, u.tml. | Rezultāti pēc aktivitātes īstenošanas, t.sk., potenciālo remigrantu un remigrantu skaits, sniegto konsultāciju skaits, u.c. | Aktivitāte – apraksts, gads, vieta, citas iesaistītās pašvaldības, citi sadarbības partneri, atbilstība nolikuma 7. punkta prasībām | Finansējums, galvenās izmaksu pozīcijas | Mērķa grupa – potenciālie remigranti, remigranti, u.tml. | Rezultāti pēc aktivitātes īstenošanas, t.sk., potenciālo remigrantu un remigrantu skaits, sniegto konsultāciju skaits, u.c. |
| *Aizpilda pašvaldība!* | | *Aizpilda pašvaldība!* | *Aizpilda pašvaldība!* | *Aizpilda pašvaldība!* | *Aizpilda pašvaldība!* | *Aizpilda pašvaldība!* | *Aizpilda pašvaldība!* | *Aizpilda pašvaldība!* |
| Skaidrojums par novirzēm no plānotā (ja attiecināms) | | *Aizpilda pašvaldība!* | | | | | | |
| Cita informācija | | *Aizpilda pašvaldība!* | | | | | | |

1. Nacionālas nozīmes attīstības centru pašvaldības: Rīgas pilsēta, Jūrmalas pilsēta, Ventspils pilsēta, Liepājas pilsēta, Valmieras pilsēta, Jelgavas pilsēta, Jēkabpils pilsēta, Daugavpils pilsēta un Rēzeknes pilsēta. [↑](#footnote-ref-2)
2. Reģionālas nozīmes attīstības centru pašvaldības: Tukuma novads, Ogres novads, Siguldas novads, Kuldīgas novads, Saldus novads, Talsu novads, Dobeles novads, Bauskas novads, Aizkraukles novads, Cēsu novads, Smiltenes novads, Valkas novads, Gulbenes novads, Alūksnes novads, Madonas novads, Limbažu novads, Līvānu novads, Preiļu novads, Krāslavas novads, Ludzas novads un Balvu novads. [↑](#footnote-ref-3)